Maak die beste van ’n tuisbly-vakansie - Jou Gesin | Solidariteit WêreldJou Gesin | Solidariteit Wêreld
Tuis › Artikels › Maak die beste van ’n tuisbly-vakansie
Maak die beste van ’n tuisbly-vakansie
Dit is Desember en die somervakansie is om die draai. Vir baie is die feestyd sinoniem met die vertrek na Kaapse of KwaZulu-Natalse kusdorpies. Ander gaan kampeer of hou saam met familie in die bosveld vakansie.
Selfs al is jy en jou gesin hierdie feesseisoen in Gauteng, is dit steeds moontlik om ’n heerlike vakansie te hê, jou batterye te herlaai, in die natuur te wees en pret saam met die kinders te hê. Hier is ’n paar idees om die beste van jou tuisbly-vakansie te maak:
Nooi vriende vir Kersfees
Nooi vriende wat hierdie Kersfees alleen is om saam met jou en jou gesin Kersfees te vier. Betrek die kinders by die voorbereidings en span hulle in om die huis te versier.
Gaan kyk ’n fliek
Gaan kyk Snoopy & Charlie Brown: The Peanuts Movie of die langverwagte The Little Prince saam met die kinders. Julle kan ook fliekaande by die huis hou.
Hou piekniek in jou eie agterplaas of gaan lê op ’n piekniekkombers in een van Pretoria of Johannesburg se pragtige botaniese tuine. Die toegangsfooi vir volwassenes is ongeveer R30 en vir kinders is dit ongeveer R12. Kinders onder ses jaar kan gratis ingaan.
Die Groenkloof-natuurreservaat bied verskeie aktiwiteite: staproetes, bergfietspaadjies, 4×4-roetes, nagritte en selfs perdry. Die toegangsfooi is R35 vir volwassenes en R10-R20 vir kinders. Daar is ander kostes aan die aktiwiteite verbonde. Alternatiewelik kan julle Rietvlei-natuurreservaat besoek en na wild en voëls gaan kyk, visvang of ’n staproete doen. Die reservaat het ook braai- en piekniekgeriewe.
Neem die kinders na die dieretuin
Beide Pretoria en Johannesburg se dieretuine is gedurende die vakansie oop, selfs op Kers- en Nuwejaarsdag. Die Pretoria-dieretuin staan ook as die Nasionale Dieretuin bekend aangesien dit die grootste dieretuin in die land is. Die dieretuine het ’n wye verskeidenheid van soogdiere, voëls, visse, reptiele en amfibieë. Die toegangsfooi vir die Pretoria-dieretuin is R95 vir volwassenes en R60 vir kinders. Die Johannesburg-dieretuin se toegangsfooie is R75 vir volwassenes en R46 vir kinders.
Lees daardie boek
Nou het jy tyd om daardie boek te lees wat jy al heeljaar wil lees. Dis ook die ideale tyd om die kinders biblioteek toe te neem of die plaaslike boekwinkel te besoek en hulle die waarde van lees te leer.
Slaap laat en neem onbeplande middagslapies. Onthou, dis vakansie!
City of Tswane, 2015, “Groenkloof Nature Reserve”, http://www.tshwane.gov.za/sites/tourism/NatureConservation/Pages/Groenkloof-Nature-Reserve.aspx.
Joburg Zoo, 2015, “Joburg Zoo”, http://www.jhbzoo.org.za/.
NZG, 2015, “National Zoological Gardens of South Africa”, http://www.nzg.ac.za/.\
Rietvlei Nature Reserve, [s.a], “Rietvlei Nature Reserve – An Unofficial Guide”, http://www.rietvlei-reserve.co.za/.
South Africa National Biodiversity Institute, 2015, “Pretoria National Botanical Garden”, http://www.sanbi.org/gardens/pretoria/overview.
South Africa.net, 2015, “Walter Sisulu National Botanical Garden, Johannesburg”, http://www.southafrica.net/za/en/articles/entry/article-southafrica.net-walter-sisulu-botanical-gardens.